Ես երկար խոսեցի Հայաստանի և գործընկերության ու համատեղ աշխատանքի առաջնահերթ ուղղությունների մասին: Ելույթիս վերջում ուզում եմ խոսել իմ երկրի մասին: Իմ չորրորդ և վերջին գերակա ուղղությունը հետևյալն է. մենք՝ դեսպանությունն ու անձամբ ես պետք է ավելի լավ աշխատենք ԱՄՆ քաղաքականությունը հստակեցնելու ուղղությամբ՝ ոչ միայն Հայաստանի հետ մեր երկկողմ հարաբերությունների ու ընդհանուր նպատակների մասով, այլ ամբողջ աշխարհի վերաբերյալ: Թվում է, թե ինտերնետային կապի ու բջջային սարքերի մեր այս դարաշրջանում տեղեկատվություն ստանալու համար բավարար է միայն մի կոճակ սեղմել, սակայն շատ հայեր, ում հետ շփվելու առիթ եմ ունեցել, ասում են, թե ԱՄՆ քաղաքականությունը լայն իմաստով լավ չեն պատկերացնում, չեն պատկերացնում թե ինչպես աշխարհը կարող է դառնալ ավելի անվտանգ, բարեկեցիկ ու ազատ այն արժեքների միջոցով, որոնք ԱՄՆ-ը փորձում է խթանել: Ասում են՝ դժվար է գտնել ԱՄՆ պաշտոնական ուղերձները լսելու հնարավորություն: Իմ կարծիքով, սա նշանակում է, որ դեսպանությունը պետք է ավելի հստակ փոխանցի այդ ուղերձները ու հնարավորություններ գտնի դրանք Հայաստանում ավելի լայն շրջանակների ներկայացնելու համար: Ուստի, մենք կուսումնասիրենք, թե ինչ ուղիներով ես կամ դեսպանատան անձնակազմը, որոնցից շատերն այսօր ներկա են այստեղ, կարող ենք տարբեր լսարանների համար հստակեցնել կամ պարզաբանել ամերիկյան քաղաքականությունը: